

RAŠTAS

**LIETUVOS RESPUBLIKOS SOCIALINĖS APSAUGOS IR DARBO MINISTERIJA**

Biudžetinė įstaiga, A.Vivulskio g. 11, LT-03610 Vilnius, tel. (8 5) 266 4201, faks. 8 706 64209,

el. p. [post@socmin.lt](mailto:post@socmin.lt), <https://socmin.lrv.lt>. Duomenys kaupiami ir saugomi Juridinių asmenų registre, kodas 1886 03515

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| Lietuvos Respublikos Seimo  Peticijų komisijai | 2024 | Nr. |
| Į 2024-06-19 | Nr. S-2024-2732 |

**DĖL** **NUOMONĖS PATEIKIMO**

Socialinės apsaugos ir darbo ministerijoje (toliau – ministerija) gautas Lietuvos Respublikos Seimo Peticijų komisijos raštas, kuriuo persiųstas pareiškėjos V. Jurgelevičienės ir kitų asmenų kreipimasis dėl Lietuvos Respublikos paramos būstui įsigyti ar išsinuomoti įstatymo (toliau – Įstatymas) pakeitimo dėl socialinio būsto nuomos vyresnio amžiaus asmenims, ir kuriuo prašoma pateikti nuomonę dėl kreipimesi (peticijoje) pateikto siūlymo.

Įvertinę minėtą kreipimąsi, kuriame keliama problema dėl ilgos socialinio būsto laukimo trukmės vyresnio amžiaus asmenims, manome, kad siūlymas pakeisti Įstatymo 16 straipsnio 1 dalį, joje numatant papildomą tikslinę grupę (70 metų ir daugiau sukakusiems asmenims), minėtos problemos neišspręstų.

Remiantis Įstatymo 9 straipsnio 1 dalimi, teisę į socialinio būsto nuomą turi asmenys ir šeimos, kurie atitinka visus šioje dalyje nurodytus reikalavimus:

1) Lietuvos Respublikos gyventojų turto deklaravimo įstatyme nustatyta tvarka deklaravo turtą ir gautas pajamas; deklaruoto turto vertė ir pajamos, kurios, vadovaujantis Lietuvos Respublikos piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, neviršija šio įstatymo 11 straipsnio 3 dalyje nustatytų pajamų ir turto dydžių;

2) neturi Lietuvos Respublikos teritorijoje nuosavybės teise būsto arba nuosavybės teise turimas būstas, Nekilnojamojo turto kadastro duomenimis, yra fiziškai nusidėvėjęs daugiau kaip 60 procentų, arba nuosavybės teise turimo būsto naudingasis plotas (visų Lietuvos Respublikoje nuosavybės teise turimų būstų naudingųjų plotų suma), tenkantis (tenkanti) vienam asmeniui ar šeimos nariui, yra mažesnis (mažesnė) kaip 10 arba 14 kvadratinių metrų, jeigu šeimoje yra neįgalusis arba asmuo, sergantis sunkia lėtinės ligos, įrašytos į Vyriausybės ar jos įgaliotos institucijos patvirtintą sąrašą, forma.

Kitaip tariant, į socialinio būsto nuomą gali pretenduoti visi asmenys ir šeimos, jei jie atitinka minėtus reikalavimus (nepriklausomai nuo amžiaus).

Asmenys ir šeimos, atitinkantys Įstatymo 9 straipsnio 1 dalyje nustatytus reikalavimus, savivaldybės administracijai pateikę prašymą, įrašomi į Asmenų ir šeimų, turinčių teisę į socialinio būsto nuomą, sąrašą (toliau – Sąrašas) pagal prašymo užregistravimo savivaldybės administracijoje datą ir laiką (Įstatymo 16 straipsnio 1 dalis). Įstatymo 16 straipsnio 1 dalis taip pat nustato, į kokias tikslines grupes skirstomi asmenys ir šeimos, kurie įrašomi į Sąrašą[[1]](#footnote-2).

Vadovaujantis Įstatymo 16 straipsnio 7 dalimi, socialinis būstas nuomojamas savivaldybės tarybos nustatyta tvarka laikantis eiliškumo, įvertinus buvimo Sąraše laikotarpį.

Taigi, atkreiptinas dėmesys į tai, kad asmenų ir šeimų skirstymas į tikslines grupes, nurodytas Įstatymo 16 straipsnio 1 dalyje, socialinio būsto nuomos suteikimui ir jo laukimo laikotarpiui įtakos neturi, nes socialinis būstas turi būti suteikiamas eilės tvarka pagal prašymų pateikimo laiką, nepriklausomai nuo to, kokioje Sąrašo tikslinėje grupėje asmenys ir šeimos įrašyti.

Siekiant apsaugoti pažeidžiamiausių grupių interesus, Įstatymas numato galimybę savivaldybėms apsisprendus savivaldybės tarybos nustatyta tvarka išnuomoti socialinį būstą ir neįrašytiems į Sąrašą asmenims bei šeimoms, kurie nurodyti Įstatymo 16 straipsnio 8 dalyje[[2]](#footnote-3), t. y. tam tikrais atvejais socialinis būstas gali būti išnuomojamas ir ne eilės tvarka.

Informuojame, kad šiuo metu ministerijoje, siekiant efektyvinti paramos būstui teikimą, atliekama sisteminė Įstatymo ir jo taikymo peržiūra. Šiuo tikslu, pasitelkiant Valstybės duomenų agentūros valdomos Valstybės duomenų valdysenos informacinės sistemos galimybes, atliekama duomenų analizė, kurios pagrindu bus svarstomi ir siūlomi tolimesni paramos būstui teisinio reguliavimo sprendimai, įskaitant sprendimus dėl socialinio būsto nuomos sąlygų pagerinimo, paramos būstui išsinuomoti taiklinimo, pateikiant juos Lietuvos Respublikos Vyriausybei ir Lietuvos Respublikos Seimui.

Pagarbiai

|  |  |
| --- | --- |
| Viceministras | Martynas Šiurkus |

|  |
| --- |
| Asta Misiukienė, tel.+370 699 77810, el. p. asta.misiukiene@socmin.lt |

1. 1) jaunų šeimų;

   2) šeimų, auginančių tris ar daugiau vaikų ir (ar) vaikų, kuriems nustatyta nuolatinė globa (rūpyba);

   3) likusių be tėvų globos asmenų ir jų šeimų. Šią grupę sudaro iki 36 metų buvę likę be tėvų globos asmenys ar jų šeimos, taip pat likę be tėvų globos asmenys, kurie yra ne jaunesni kaip 16 metų, jų atstovams pagal įstatymą (rūpintojams) pateikus prašymą, tačiau socialinio būsto nuoma jiems siūloma tik įgijus visišką civilinį veiksnumą, jeigu jie atitinka šio įstatymo 9 straipsnio 1 dalyje nurodytus reikalavimus;

   4) neįgaliųjų, asmenų, sergančių lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, ir šeimų, kuriose yra tokių asmenų;

   5) socialinio būsto nuomininkų, turinčių teisę į socialinio būsto sąlygų pagerinimą;

   6) bendroji. Šią grupę sudaro visi asmenys ir šeimos, nepatenkantys į šios dalies 1, 2, 3, 4 ir 5 punktuose nurodytas grupes. [↑](#footnote-ref-2)
2. 1) netekusiems Lietuvos Respublikos teritorijoje nuosavybės teise turėto būsto dėl gaisrų, potvynių, stiprių vėjų ar dėl kitų nuo žmogaus valios nepriklausančių aplinkybių; šiuo atveju į savivaldybės administraciją asmuo ar šeima šio įstatymo 7 straipsnyje nustatyta tvarka privalo kreiptis ne vėliau kaip per vienus metus nuo nurodytų aplinkybių atsiradimo dienos;

   2) asmenims, kuriems yra nustatytas 0–25 procentų darbingumo lygis;

   3) senatvės pensijos amžių sukakusiems asmenims, kuriems yra nustatytas didelių specialiųjų poreikių lygis;

   4) šeimoms, auginančioms penkis ar daugiau vaikų ar (ir) vaikų, kuriems nustatyta nuolatinė globa (rūpyba);

   5) šeimoms, kurioms vienu kartu gimsta trys ar daugiau vaikų;

   6) šeimoms, kuriose abiem sutuoktiniams yra nustatytas 0–25 procentų darbingumo lygis ir kurios augina vaiką (vaikus) ar (ir) vaiką (vaikus), kuriam (kuriems) nustatyta nuolatinė globa (rūpyba);

   7) šeimoms, kuriose motina arba tėvas, globėjas (rūpintojas) vieni augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa (rūpyba);

   8) šeimoms, auginančioms vaikus ar (ir) vaikus, kuriems nustatyta nuolatinė globa (rūpyba), kai ne mažiau kaip dviem iš jų yra nustatytas sunkus neįgalumo lygis;

   9) šeimoms, kuriose ne mažiau kaip dviem šeimos nariams yra nustatytas 0–25 procentų darbingumo lygis ir (ar) didelių specialiųjų poreikių lygis, kai šeimos nariai yra sukakę senatvės pensijos amžių;

   10) likusiems be tėvų globos asmenims, palikusiems socialinės globos, grupinio gyvenimo ir (ar) savarankiško gyvenimo namus per pastaruosius 5 metus iki prašymo suteikti paramą būstui išsinuomoti pateikimo dienos. [↑](#footnote-ref-3)